Diari Oficial de la Generalitat Valenciana


Sumari del DOGV 5036, del 27-06-2005 (2005/7206)

ORDRE de 14 de juny de 2005, de la Conselleria de Territori i Habitatge, per la qual es convoca la concessió d'ajudes a universitats de la Comunitat Valenciana per a realitzar treballs d'investigació en la franja del litoral valencià i dins de la Directiva Marc de l'Aigua, gestionades per la Direcció General de Qualitat Ambiental, per a l'exercici 2005.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5036

Data del DOGV
:   27-06-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/7206


Data del document
:   14-06-2005

Organisme emissor
:   Conselleria de Territori i Habitatge

Tipus de document
:   Ordre

Correcció d'errades

 Descriptors 

:   * ajuda pública
    * anàlisi de l'aigua
    * investigació universitària
    * suport econòmic
    * universitat
    * investigació sobre el medi ambient

ORDRE de 14 de juny de 2005, de la Conselleria de Territori i Habitatge, per la qual es convoca la concessió d'ajudes a universitats de la Comunitat Valenciana per a realitzar treballs d'investigació en la franja del litoral valencià i dins de la Directiva Marc de l'Aigua, gestionades per la Direcció General de Qualitat Ambiental, per a l'exercici 2005. [2005/X7206]
  
La Directiva 2000/60/CE del Parlament Europeu per la qual s'estableix un marc comunitari d'actuació en l'àmbit de la política d'aigües, té com a objectiu establir un marc per a la protecció de les aigües superficials continentals, les aigües de transició, les aigües costaneres i les aigües subterrànies, que previnga tot deteriorament addicional, protegisca i millore l'estat dels ecosistemes aquàtics.
  
Aquesta protecció i millora es durà a terme mitjançant mesures especifiques de reducció progressiva dels abocaments, les emissions i les pèrdues de substàncies prioritàries, i mitjançant la interrupció o la supressió gradual dels abocaments, les emissions i les pèrdues de substàncies perilloses prioritàries. D'aquesta manera es pretén fonamentalment:
  
- Protegir les aigües territorials i marines, com també eradicar la contaminació del medi ambient marí, a l'efecte d'interrompre o suprimir gradualment els abocaments, les emissions i les pèrdues de substàncies perilloses prioritàries, amb l'objectiu últim d'aconseguir concentracions en el medi marí pròximes als valors bàsics pel que fa a les substàncies d'origen natural i pròximes a zero quant a les substàncies sintètiques artificials.
  
- Realitzar un diagnòstic ambiental que consisteix en l'anàlisi de les característiques de les aigües costaneres i de transició, que comprenga tant l'establiment de la pressió que exerceixen les activitats humanes en aquests sistemes, com la caracterització de l'estat ambiental de les aigües costaneres i de transició, corresponents a les diferents demarcacions que afecten la Comunitat Valenciana.
  
- Analitzar les repercussions de les activitats humanes en l'estat de les aigües costaneres i de transició.
  
- Realitzar una anàlisi econòmica de l'ús de l'aigua.
  
- Establir un programa de seguiment de l'estat de les aigües.
  
La complexitat que té la recopilació de tota la informació necessària per a la realització del diagnòstic ambiental, requereix la realització d'un treball d'investigació per part de tècnics en la matèria dins dels requeriments de la Directiva Marc de l'Aigua.
  
Les competències en matèria de medi ambient estan assignades a la Conselleria de Territori i Habitatge pel Decret 8/2004, de 3 de setembre, del president de la Generalitat, i s'exercixen les relatives a qualitat d'aigües, a través de la Direcció General de Qualitat Ambiental, conforme a l'article 66 del Decret 133/2004, de 3 de setembre, del Consell de la Generalitat, pel qual s'estableix l'estructura orgànica de la Presidència i de les conselleries de l'administració de la Generalitat i d'acord amb el Decret 119/2003, d'11 de juliol, del Consell de la Generalitat, pel qual s'aprova el Reglament orgànic i funcional de la mencionada Conselleria.
  
Per raó de tot el que antecedeix, a proposta de la Direcció General de Qualitat Ambiental, conforme a les atribucions que em confereix l'article 35 de la Llei 5/1983, de 30 de desembre, de Govern Valencià, com també l'article 47 de la Llei d'hisenda pública de la Generalitat Valenciana aprovada per Decret legislatiu de 26 de juny de 1991, del Consell de la Generalitat Valenciana,
  
ORDENE
  
Article 1. Objecte
  
La present ordre té com a objecte convocar, per a l'exercici 2005, ajudes a universitats de la Comunitat Valenciana per a realitzar treballs d'investigació en la franja del litoral valencià i dins de la Directiva Marc de l'Aigua, d'acord amb el que disposa el seu articulat i en les bases que figuren en l'annex corresponent.
  
Article 2. Finançament de les ajudes
  
L'import global màxim de les ajudes regulades en la present ordre ascendeix a 645.179,75 euros, els quals es concediran a càrrec de l'aplicació pressupostària 32.41.51.349.73.4, línia codi comptable T4893000, dels pressupostos de la Generalitat Valenciana per a l'exercici 2005.
  
Article 3. Beneficiaris de la subvenció
  
3.1. Podran ser beneficiaris d'aquestes subvencions les universitats de la Comunitat Valenciana que tinguen la capacitat tècnica per a realitzar treballs d'investigació en el litoral valencià d'acord amb les exigències de la Directiva Marc de l'Aigua.
  
3.2. No podran obtindre aquesta condició les entitats en les quals concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.
  
Article 4. Obligacions genèriques dels beneficiaris
  
Els beneficiaris de les subvencions han de complir amb les obligacions recollides en l'article 14 de la Llei 38/2003, de 17 de novembre, general de subvencions, i en particular amb les següents:
  
1. Realitzar l'activitat que fonamenta la concessió de la subvenció.
  
2. Acreditar la realització de l'activitat, com també el compliment dels requisits i condicions que determinen la concessió o gaudi de l'ajuda.
  
3. Sotmetre's a les actuacions de control financer que corresponen a la intervenció general en relació amb les subvencions i ajudes concedides.
  
4. Acreditar amb anterioritat a dictar-se la proposta de resolució de concessió que es troba al corrent en el compliment de les seues obligacions tributàries i enfront de la Seguretat Social, conforme al que establix la lletra e) de l'article 14.1 de la Llei 38/2003, de 17 de novembre, general de subvencions i en l'article 47.7 del text refós de la Llei d'hisenda pública de la Generalitat Valenciana (DOGV núm. 2775, de 21 de juny de 1996). A l'efecte han de presentar la documentació següent: original o còpia compulsada dels certificats de l'Agència Estatal d'Administració Tributària i de la Conselleria d'Economia, Hisenda i Ocupació de la Generalitat Valenciana quant a les obligacions tributàries i el certificat de la Tresoreria General de la Seguretat Social quant a les obligacions amb la Seguretat Social.
  
5. En el cas que les entitats divulguen els resultats per a fins docents o científics, serà necessari deixar constància del finançament per part de la Generalitat Valenciana.
  
L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
  
Article 5. Formalització i presentació de sol·licituds
  
5.1. Les sol·licituds es formalitzaran en instància degudament emplenada, dirigida a la Direcció General de Qualitat Ambiental, segons model que s'adjunta a la present ordre, acompanyada del document acreditatiu de la representació legal, dins de l'entitat, de la persona que sol·licita la subvenció, a més de la que s'expressa en el corresponent annex.
  
5.2. En el cas que els documents exigits que han d'acompanyar la sol·licitud de concessió d'ajuda ja estiguen en poder de la Conselleria de Territori i Habitatge, el sol·licitant pot acollir-se al dret establit en l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, sempre que es faça constar la data, l'òrgan o dependència a què van ser dirigits, la identificació del procediment en què apareixen i que no hagen transcorregut més de cinc anys des de la finalització del procediment a què corresponguen.
  
5.3. Els interessats poden presentar les sol·licituds en el Registre General de la Conselleria de Territori i Habitatge al carrer Francesc Cubells, núm. 7 de València, com també als serveis territorials d'aquesta situats a Alacant (carrer de Churruca, 29), Castelló (avinguda dels Germans Bou, 47), i València (carrer de Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
En cas d'enviament per correu certificat, la presentació de la documentació en l'oficina de correus corresponent ha de fer-se d'acord amb el que disposa l'article 39 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desplegament del que establix la Llei 24/1998, de 13 de juliol, del servei postal universal i de liberalització dels serveis postals, en sobre obert, a fi que l'exemplar destinat a la Conselleria de Territori i Habitatge siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Territori i Habitatge.
  
5.4. L'admissió a tràmit d'una sol·licitud de subvenció no generarà cap compromís de concessió d'aquesta.
  
5.5. La Direcció General de Qualitat Ambiental pot demanar del sol·licitant l'aportació de tots aquells documents o dades complementàries que estime necessaris per a la resolució de l'expedient, en particular l'ampliació de la documentació tècnica presentada en cas de considerar-se insuficient per a la seua adequada valoració, com també l'acreditació dels requisits a què es refereix la documentació administrativa.
  
Article 6. Termini de presentació de sol·licituds
  
El termini de presentació de sol·licituds per a la present convocatòria serà de quinze dies comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
Article 7. Esmena de les sol·licituds
  
Quan la sol·licitud no reunisca els requisits o no s'acompanye la documentació que, d'acord amb el corresponent annex d'aquesta ordre, resulte exigible o es considere necessària per a resoldre, de conformitat amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, es requerirà el sol·licitant perquè en el termini de deu dies esmene la falta o acompanye els documents preceptius, amb indicació que, si així no ho fera, es considerarà que desistix de la seua petició, prèvia resolució que ha de ser dictada en els termes previstos en l'article 42 de l'esmentada llei.
  
Aquesta resolució serà dictada per la Direcció General de Qualitat Ambiental, d'acord amb la Resolució de 13 d'agost de 2003, del conseller de Territori i Habitatge, sobre delegació de l'exercici de competències en determinats òrgans de la Conselleria (DOGV núm. 4571, de 22.08.2003).
  
Article 8. Valoració i proposta de resolució
  
La concessió de les ajudes es realitzarà mitjançant el procediment de lliure concurrència competitiva a què es refereix l'article 22 de la Llei 38/2003, de 17 de novembre, general de subvencions, d'acord amb els criteris de valoració fixats en les bases reguladores que figuren en l'annex.
  
Es constituirà una Comissió de Valoració per a l'examen de les sol·licituds presentades. Aquesta Comissió s'ajustarà en el seu funcionament al règim establit per als òrgans col·legiats en la Llei 30/92, de 26 de novembre, de règim jurídic de les administracions públiques i del procediment administratiu comú.
  
Una vegada formalitzats els actes d'instrucció corresponents, la comissió elevarà al director general de Qualitat Ambiental la proposta de concessió de subvencions, la qual contindrà les sol·licituds desestimades i el motiu de la desestimació, les sol·licituds estimades, la quantia subvencionable i l'import de l'ajuda que s'ha de concedir a cada beneficiari.
  
Article 9. Resolució
  
Correspon al director general de Qualitat Ambiental resoldre sobre la concessió de les subvencions convocades, per delegació del conseller de Territori i Habitatge conforme a la Resolució de 13 d'agost de 2003, sobre delegació de l'exercici de competències en determinats òrgans de la Conselleria (DOGV núm. 4571, de 22.08.2003).
  
La resolució, que serà motivada i tindrà els efectes i contingut previstos en l'article 25 de la Llei 38/2003, de 17 de novembre, general de subvencions, serà objecte de publicació en el Diari Oficial de la Generalitat Valenciana. La resolució inclourà també la quantia subvencionable que s'ha de justificar, l'import de l'ajuda concedida a cada beneficiari, com també el termini o data límit per a la presentació de les sol·licituds de cobrament i documentació justificativa de les subvencions concedides.
  
La resolució per la qual es desestimen determinades sol·licituds serà objecte de notificació als interessats.
  
El termini màxim per a resoldre les sol·licituds d'ajuda convocades per la present ordre serà de quinze dies comptadors des de la data de la finalització del termini de presentació de sol·licituds. Transcorregut aquest termini sense haver-se notificat resolució expressa, els interessats podran entendre desestimades les seues sol·licituds per silenci administratiu en els termes previstos en l'article 44 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener, com també en l'article 55 de la Llei 9/2001, de 27 de desembre, de mesures fiscals, de gestió administrativa i financera, i d'organització de la Generalitat Valenciana.
  
Article 10. Sol·licituds de cobrament de les subvencions concedides
  
10.1. Per al cobrament de la subvenció, el beneficiari ha de presentar, en el termini que establisca la corresponent resolució de concessió, termini que no excedirà del 15 de novembre de 2005, la corresponent sol·licitud de cobrament dirigida a la Direcció General de Qualitat Ambiental, segons model d'instància que s'adjunta a la present ordre, acompanyada de la documentació establida en el respectiu annex.
  
10.2. La Direcció General de Qualitat Ambiental podrà, en qualsevol moment, efectuar les comprovacions necessàries encaminades a verificar la realització de les actuacions subvencionades o requerir al beneficiari la presentació de qualsevol documentació encaminada a la dita verificació.
  
10.3. Si es considera que alguna de les sol·licituds no reuneix els requisits necessaris o no s'acompanya tota la documentació exigible o, si és el cas, s'estima necessari l'aportació de qualsevol documentació encaminada a verificar la realització de les actuacions subvencionables o els costos imputats a aquestes, es concedirà al beneficiari un termini de deu dies per a la seua presentació, transcorregut el qual se li podrà declarar decaigut en el seu dret al tràmit, de conformitat amb el que disposa l'article 76 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.
  
Article 11. Recursos
  
Les resolucions adoptades pel director general de Qualitat Ambiental, en adoptar-se per delegació indicaran expressament aquesta circumstància i es consideraran dictades per l'òrgan delegatori, esgotant la via administrativa. Contra les dites resolucions es podrà interposar recurs contenciós administratiu en el termini de dos mesos, a comptar des de l'endemà de la publicació o notificació, davant la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
  
Tot això sense perjudici de la interposició del recurs potestatiu de reposició, en el termini d'un mes des de l'endemà de la publicació o notificació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
Article 12. Concurrència d'ajudes
  
L'import de les ajudes regulades en la present ordre en cap cas podrà ser de quantia tal que, aïlladament, o en concurrència amb ajudes d'altres administracions públiques, o d'altres ens públics o privats, supere el cost de l'activitat que ha de desenvolupar el beneficiari.
  
Article 13. Pèrdua o minoració de l'ajuda
  
13.1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
  
13.2. Igualment, si el beneficiari incomplira els requisits i condicions que van donar lloc a l'atorgament de l'ajuda, com també la falta de justificació o la justificació insuficient de l'ajuda concedida en el termini establit a l'efecte, com també la concurrència d'altres causes recollides en l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.
  
13.3. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.
  
13.4. La resolució corresponent serà dictada pel director general de Qualitat Ambiental per delegació del conseller de Territori i Habitatge, conforme al que establix la disposició final segona de la present ordre.
  
Article 14. Del reintegrament de les ajudes
  
Per al reintegrament de les ajudes s'aplicaran les normes recollides en els articles 36 i 37 de la Llei 38/2003, de 17 de novembre, general de subvencions.
  
Article 15. Règim d'infraccions i sancions
  
El règim sancionador en la matèria regulada en la present ordre serà l'establit en el títol IV de la Llei 38/2003, de 17 de novembre, general de subvencions.
  
DISPOSICIONS FINALS
  
Primera
  
En tot el no regulat en aquesta ordre, cal ajustar-se al que disposa la Llei 38/2003, de 17 de novembre, general de subvencions i en el Decret legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'hisenda pública de la Generalitat Valenciana.
  
Segona
  
En l'àmbit de la present ordre, s'atribueix a la Direcció General de Qualitat Ambiental les facultats delegades en les direccions territorials de la Conselleria previstes en l'article primer, D) Transferències corrents o de capital, apartat 1, de la Resolució de 13 d'agost de 2003, sobre delegació de l'exercici de competències en determinats òrgans de la Conselleria (DOGV núm. 4571, de 22.08.2003).
  
Tercera
  
La present ordre produirà efectes a partir de l'endemà de la publicació en el Diari Oficial de la Generalitat Valenciana.
  
Quarta
  
Contra la present ordre, que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la publicació, davant la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.
  
Tot això sense perjudici de la interposició de recurs potestatiu de reposició davant l'autoritat que dicta l'acte, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
València, 14 de juny de 2005
  
El conseller de Territori i Habitatge,
  
RAFAEL BLASCO CASTANY
  
ANNEX
  
Bases de les subvencions a universitats de la Comunitat Valenciana per a realitzar treballs d'investigació en la franja del litoral valencià i dins de la Directiva Marc de l'Aigua
  
Base 1. Objecte
  
Podran ser objecte de subvenció els treballs d'investigació per a establir les bases d'aplicació de la Directiva Marc de l'Aigua a les aigües costaneres del litoral de la Comunitat Valenciana.
  
Base 2. Beneficiaris
  
Els beneficiaris han de reunir els requisits que estableix l'article 13 de la Llei 38/2003, de 17 de novembre, general de subvencions, com també complir les obligacions que es recullen en l'article quart de l'ordre.
  
Base 3. Actuacions subvencionables
  
Dins de l'objecte de les ajudes que estableix la present ordre seran subvencionables les actuacions següents:
  
- Estudi de la tipologia de la costa de la Comunitat Valenciana i identificació d'estacions de mostratge per a l'establiment d'un pla de seguiment.
  
- Identificació i determinació de l'estat de conservació de les comunitats bentòniques.
  
- Anàlisi de sediments, aigües litorals i abocaments terra-mar d'aigües residuals.
  
- Determinació de fitoplàncton.
  
- Mostratge d'organismes indicadors per a la determinació de metalls i tòxics orgànics.
  
- Estudi de la relació entre el nivell d'influència continental i el contingut en clorofil·la de les aigües costaneres i de transició.
  
- Determinar les pressions que pateixen les aigües costaneres i de transició a la Comunitat Valenciana.
  
Base 4. Despeses subvencionables i justificació d'aquestes
  
- Despeses generals: el seu import no podrà superar el 15% de la quantitat realment justificada. Per a la seua justificació s'aportarà un certificat del gerent o càrrec semblant de la Universitat amb indicació de la normativa aplicada.
  
- Despeses de personal: en aquest apartat s'inclouen tres supòsits:
  
- Professors adscrits a la universitat: aquestes despeses es justificaran mitjançant certificat del gerent de la Universitat en què s'especifique el cost per hora i el nombre d'hores de dedicació dels professors al projecte objecte de subvenció.
  
- Personal extern contractat per a la col·laboració en el projecte objecte de subvenció: aquestes despeses es justificaran mitjançant contracte subscrit amb aquest personal acompanyat de la documentació acreditativa dels pagaments realitzats a aquest.
  
- Becaris de col·laboració adscrits al projecte objecte de subvenció: aquestes despeses es justificaran mitjançant el nomenament dels becaris, acompanyat de la documentació acreditativa dels pagaments realitzats a aquests.
  
- Viatges i dietes: aquestes despeses es justificaran mitjançant les comissions de servei tramitades, d'acord amb la normativa d'indemnitzacions per raó del servei del personal de la Generalitat o bé mitjançant els documents comptables ADOK tramitats corresponents a les dites comissions de servei, degudament fiscalitzats.
  
- Altres despeses: en aquest apartat s'inclouen despeses de subcontractació, d'adquisició bibliogràfica, d'adquisició de material fungible, etc. La justificació d'aquestes despeses es realitzarà bé mitjançant l'aportació de còpies compulsades de les factures tramitades o bé mitjançant l'aportació de còpies compulsades dels documents comptables ADOK tramitats, degudament fiscalitzats.
  
Dins de l'apartat altres despeses, si l'import de la despesa subvencionable és superior a 12.000 euros, el beneficiari ha de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servei o l'entrega del bé, llevat que per les especials característiques de les despeses subvencionables no existisca en el mercat suficient nombre d'entitats que el subministren o presten, o llevat que la despesa s'haguera realitzat amb anterioritat a la sol·licitud de la subvenció.
  
Base 5. Quantia màxima de les subvencions
  
La Comissió de Valoració procedirà a valorar els projectes presentats segons els criteris de valoració previstos en la base 6 per a procedir a la distribució de l'import global màxim que es recull en l'article 2 de la present ordre entre les universitats sol·licitants.
  
Base 6. Sol·licituds i documentació
  
Les sol·licituds es formalitzaran segons model que s'adjunta en el present annex (model 27081) i han d'anar subscrites pel rector o vicerector que delegue (en este cas s'acreditarà la delegació).
  
Les sol·licituds han d'indicar les actuacions que s'han de desenvolupar en el període objecte de subvenció, de l'1 de gener de 2005 al 15 de novembre de 2005, com també el pressupost d'aquestes, i han d'anar acompanyades de la documentació següent:
  
1. Memòria que ha d'incloure: descripció dels treballs d'investigació per als quals se sol·licita la subvenció, experiència de la universitat en treballs d'aquesta índole, currículum vitae de les persones que realitzaran aquests treballs, mitjans disponibles per a la seua execució i pressupost o memòria econòmica.
  
2. Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació objecte de subvenció (model 27775).
  
3. Imprés d'alta de tercers per a pagaments de la Generalitat Valenciana degudament emplenat.
  
4. Acreditació d'estar al corrent en les obligacions tributàries i amb la Seguretat Social conforme al que establix l'article 4.4 de la present ordre.
  
Base 7. Valoració
  
7.1. La valoració dels expedients es realitzarà per una comissió avaluadora, presidida pel cap de l'Àrea de Qualitat Ambiental, o persona que designe, el cap del Servei de Qualitat de les Aigües, i almenys un tècnic de la mencionada Àrea, tots ells de la Conselleria de Territori i Habitatge.
  
7.2. Per a la valoració de les sol·licituds es tindran en compte els següents criteris conforme al següent ordre de prioritat:
  
1r) l'experiència de la universitat en aquest àmbit
  
2n) el currículum vitae dels tècnics encarregats del treball d'investigació
  
3r) mitjans disponibles
  
7.3. D'acord amb els mencionats criteris, la comissió proposarà les sol·licituds estimades i l'import que s'ha de concedir a cada beneficiari.
  
Base 8. Cobrament de la subvenció
  
8.1. La Conselleria de Territori i Habitatge pagarà el 40% de l'import total de la subvenció, una vegada concedida.
  
8.2. Per al cobrament del 60% restant de la subvenció, la universitat beneficiària ha de presentar, d'acord amb el que establix l'article 10.1 de la present ordre, la corresponent sol·licitud de cobrament segons model d'instància que s'adjunta en el present annex (model 27537), acompanyada de la documentació següent:
  
1. Documentació acreditativa de l'execució del projecte subvencionat: s'aportarà el projecte d'investigació realitzat.
  
2. Justificació de les despeses efectuades conforme al que establix la base 4 del present annex.
  
3. En el cas que hi haja alguna variació, en data presentació de la sol·licitud de cobrament, en la declaració de subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació objecte de subvenció, s'ha d'aportar novament el model 27152 actualitzat. En cas contrari, bastarà presentar certificat del gerent en què es faça constar que no han existit variacions respecte a la situació inicial declarada amb caràcter previ a la concessió de la subvenció.
  
4. Acreditació d'estar al corrent en les obligacions tributàries i amb la Seguretat Social conforme al que establix l'article 4.4 de l'ordre.